Toshkent aeroportida mustaqil ro‘yxatdan o‘tish kioskalari paydo bo‘lishi mumkin

Moskvada O‘zbekiston va Rossiya hukumatlarining ikkala davlat o‘rtasidagi aviatashuvlar sohasida hamkorlikni rivojlantirish mavzusida konsultatsiyalar bo‘lib o‘tdi. Bu haqda “Anhor.uz” nashri xabar berdi.

Konsultatsiya chog‘ida bir nechta takliflar ilgari surildi. Ular orasida parvoz punktlari va oraliqlari bo‘yicha cheklashlarni olib tashlash taklifi ham bo‘ldi. U amalga oshgan taqdirda O‘zbekiston va Rossiya o‘rtasidagi parvozlar soni bir necha marta oshadi.
Bundan tashqari, “Toshkent” xalqaro aeroportida mustaqil ro‘yxatdan o‘tish kioskalaridan foydalanish imkoniyati muhokama qilindi. Shuningdek, tomonlar aviatashuvchilarning o‘zlariga aeroportlarda qo‘shimcha xizmatlarni tanlab olish huquqini taqdim etishga kelishib olishdi.
Nashrning qayd etishicha, O‘zbekiston aeroportlarida mustaqil ro‘yxatdan o‘tish kioskalari va boshqa qo‘shimcha xizmatlarning yo‘lga qo‘yilishi yo‘lovchilar uchun katta qulayliklar yaratadi.